Algemesí impulsa ajudes per a joves en la seua primera vivenda
24 de octubre de 2024

L'Ajuntament d'Algemesí ha posat en marxa una nova línia de subvencions destinada als joves de fins a 35 anys, amb l'objectiu de facilitar-los l'adquisició d'equipament i mobiliari per a la seua primera vivenda. Esta iniciativa, impulsada des de la Regidoria de Promoció Econòmica, reforça el compromís del consistori amb el suport als joves algemesinencs alhora que es fomenta el comerç local, ja que els productes subvencionats han de ser adquirits en establiments del municipi.

Pel que fa als requisits, podran optar a estes ajudes els joves de fins a 35 anys empadronats a Algemesí de forma ininterrompuda durant almenys dos anys i que hagen adquirit la seua primera vivenda per un valor màxim de 180.000 euros. A més, la vivenda ha d'haver sigut adquirida entre l'1 de gener i el 31 d'octubre de 2024 i el sol·licitant no ha de ser propietari d’una altra.

Cada beneficiari podrà rebre fins a 500 euros, ampliables a 1.000 en funció del total de sol·licituds presentades, per a la compra de mobiliari, electrodomèstics i altres elements necessaris per a fer habitable el seu nou habitatge. Si la vivenda és compartida, l’ajuda es repartirà proporcionalment entre els titulars que complisquen els requisits.

Les compres es podran realitzar fins al 31 de març de 2025, data límit per a justificar la subvenció.

Les sol·licituds s'han de tramitar de forma telemàtica a través de la Seu Electrònica de l'Ajuntament d'Algemesí (https://sede.algemesi.es/eAdmin/Registrar.do?action=infoTramite&tipoReg…) abans del 15 de novembre de 2024. Els interessats hauran d'aportar tant la documentació, com l’escriptura de compravenda, factures de les compres realitzades i el certificat d’empadronament.

L’alcalde d’Algemesí i regidor de Promoció Econòmica ha destacat la importància d’estes ajudes: «Volem que els joves d’Algemesí tinguen totes les facilitats per a iniciar el seu projecte de vida al nostre municipi. Amb estes subvencions no sols donem suport a l'accés a la primera vivenda, sinó que també incentivem el comerç local, beneficiant així tota la nostra comunitat».

Per a més informació, es poden consultar les bases completes en el web de l'Ajuntament, algemesi.es, o a través d’este l’enllaç: https://www.algemesi.es/va/pagina/ajudes-vivenda-joves-compra-comerc.